موسُم
اِسحاق خاموش_
ما وھدے موسماں جیڑ ایں
ما وھدے وھد ءَ چکّاس ایں
اے موسم مردُم اَنت کہ رنگّ مَٹّین اَنت
ہمک سال باریں چینچو تہر ءِ موسم کئیت
گُشنت مردُم کہ سالے چار موسم بنت
بلئے ہر روچ ما گِند ایں
کہ مئے دیما
دمان ءُ سَہت موسم مَٹّ بنت
ءُ رنگ مَٹّین اَنت
اے موسم جاورانی بند ءُ بوج ءَ اَنت
اے موسم مئے ھِساب ءَ ڈنّ
اے موسُم تئی اِنان ءَ دَر
اے موسم ہر کس ءَ چہ کوھے ءَ گیش اَنت
اے موسم چہ ھُدا ءَ ہم
برے مستِر وت ءَ لیک اَنت
اے موسُم مانشان اَنت
تہ گُشئے چاگرد ءَ بادے گیپت
زُبان اوں لِلّ بنت
شعرانی لَبزاں یک سد ءُ چار ءِ تپ یے روپیت
اے موسم وھدے مانشان اَنت
ھُدا ءِ موسمانی پیسریگیں چہرگ ءَ نہ جن اَنت
اے موسم وھد ءِ ھمراہ اَنت
گوں وھد ءَ سنگتی نہ کن اَنت!!
٭٭٭